Chrósćicy (SN/MiR). Něhdźe 400 dorosćenych a dźěći bě wčera popołdnju do Chróšćanskeje Jednoty přichwatało. Rěčny centrum WITAJ bě zhromadnje z Kamjenskej župu „Michał Hórnik“ přeprosył na mjeztym 11. swójbnu schadźowanku. Wulke bě wjeselo nad tym, so skónčnje zaso zetkać móc. Jenož mało přitomnych bě nahubnik wužiwał. Tohodla liča někotři přitomni z tym, zo přichodne dny ličba z koronu inficěrowanych w serbskich wsach zaso přiběra.
Budyšin (JKf/SN). W mjenje Rěčneho centruma WITAJ witaše dr. Beata Brězanowa nošerjow, wjednicy a kubłarki hornjołužiskich kubłanišćow ze serbskorěčnym kubłanjom na dźěłowe zetkanje „Serbskorěčne kubłanje dźěći – zhromadnje wjace docpěć“. Zaměr wčera na žurli Budyskeho Serbskeho domu wuhotowaneho zarjadowanja bě, interdisciplinarnu wuměnu a mjezsobnu podpěru na polu serbskorěčneho kubłanja dźěći w žłobiku, pěstowarni a horće nastorčić. W třoch diskusijnych kołach rozmyslowachu fachowcy, w kotrej formje a ke kotrym temam za to potrjeba wobsteji, kak hodźała so kwalita rěčneho kubłanja zaručić a identifikacija fachowych mocow z Witaj-konceptom sylnić.
Nestor serbskeho Witaj-hibanja – pod tymle mjenom je Jan Bart po wšej Łužicy a daloko za njej znaty. Dźensa před 90 lětami rodźeny je narodnje kubłany a je cyłe swoje powołanske žiwjenje wěnował serbskorěčnemu kubłanju. A tež nětko dawa wón młodej generaciji pokiwy.
„Z Witaj sym sej žiwjenske přeće spjelnił“, spomina runje dźensa 90lětny Jan Bart. „Jako bě so wšitko započało, w lěće 1992, bě nas skupina bretonskich šulerjow a dweju wučerjow w Pančicach-Kukowje na šuli wopytała. Woni powědachu nam wo posrědkowanju bretonšćiny w pěstowarni a šuli po metodźe imersije, to rěka dospołnym zanurjenju do rěče.“
Jan Bart je dale a wjace wo modelowym projekće DIWAN zhonił, štož je bretoniske mjeno za „schadźenk“. 1977 běchu tam projekt zahajili, dokelž běše so bretonšćina sylnje zhubiła. Dźensa maja tam 20 pěstowarnjow, kotrež su bretoniskim zakładnym šulam přiwjazane. Šulerjo móža samo bretonsce maturować. Bart sej mysleše, zo móhł model być tež něšto za Łužicu. „Z małym busom sym 1993 ze šěsć šulerjemi a wučerku Sabinu Žurowej do Bretoniskeje jěł, zo bychmy wožiwjenje bretonšćiny na městnje dožiwili.“
Biskopičanska syć za dźěći a młodźinu (KiJu) je najebać koronu wjele swojich zaměrow spjelniła. Zarjadnišćo za socialne a kubłanske wobsahi mysli stajnje tež na serbski aspekt.
Wojerecy (SN/MiR). Wubědźowanje „Młodźina hudźi 2022“ přiwabja kóžde lěto wjele dźěći a młodostnych, kotřiž swoje hudźbne dokonjanosće dopokazuja. Jednaćelka towarstwa „Młodźina hudźi“ Sakska/Łužica z.t., kotrež ma swoje sydło we Wojerecach, Christiane Vogel zdźěli, zo wotměje so z wolóženjom koronanaprawow trochu zapozdźene zhromadne sakske regionalne a krajne wubědźowanje, a to prezentnje. Poprawom mějachu lětuše regionalne wurisanja hižo w januaru w Sakskej być. Z regiona Sakska/Łužica je dotal 130 wobdźělnikow přizjewjenych. Hudźić budu dźěći a młodostni na pjeć městnosćach stajnje jenož we wuzwolenych kategorijach z wobdźělnikami, kotřiž hewak tež na instrumenće hudźić wuknu. Wot 26. do 27. měrca a wot 1. do 3. apryla přewjedu wurisanje w kategorijach duo klawěr a drjewjany instrument w starobnej skupinje III, cybadłowy kaž tež harfowy ansambl. Za to přijědu na wšě 140 dźěći a młodostnych z cyłeje Sakskeje do Wojerowskeje Łužiskeje hale.
Koncert dobyćerjow regiona Sakska/Łužica, na kotryž budźe tež publikum witany, budźe 21. meje 2022 w awli Lessingoweho gymnazija Wojerecy.
szl_Latn szl_Latn szl_Latn szl_Latn pol_Latn bos_Latn szl_Latn szl_Latn